39. ΑΠΟΦΑΣΙΣ ΥΠΟΥΡΓΩΝ ΟΙΚΟΝΟΜΙΚΩΝ  ΣΥΓΚΟΙΝΩΝΙΩΝ ΚΑΙ ΔΗΜΟΣΙΩΝ  ΕΡΓΩΝ Αριθ. 7574 της 18 Ιουν./6 Ιουλ. 1959 Περί τροποποιήσεως του Οργανισμού των Σ.Ε.Κ. Έχοντες υπ’ όψιν: 1.Τας διατάξεις του άρθρ. 22 του από 4 Σεπτ. 1935 Ν.Δ/τος «περί διοικήσεως των ΣΕΚ κλπ.» ως τούτο ηρμηνεύθη και συνεπληρώθη υπό του άρθρ. 7 του Νόμ. 486/43, κυρωθέντος υπό της υπ’ αριθ. 300 της 30ης Μαΐου 1946 πράξεως του Υπουργικού Συμβουλίου. 2.Τας διατάξεις του άρθρ. 13 του Α.Ν. 1057/46 «περί συμμετοχής των εκ του προσωπικού των ΣΕΚ συνταξιούχων εις το Ταμείον Αλληλοβοηθείας Προσωπικού Σ.Ε.Κ. κλπ.». 3.Την από 29 Απρ. 1959 απόφασιν του Διοικητικού Συμβουλίου των ΣΕΚ «περί συστάσεως τεσσάρων οργανικών θέσεων Υποπροϊσταμένων Υπηρεσίας». 4.Σύμφωνον γνωμοδότησιν του Ανωτάτου Συμβουλίου Δημοσίων Υπηρεσιών, διατυπωθείσαν εν τω υπ’ αριθ. 412 πρακτικώ αυτού της 11ης Ιουν. 1959, αποφασίζομεν: 1.Καταργούνται παρά τος ΣΕΚ 4 οργανικαί θέσεις Γραμματέων Α΄1 εκ των παρά τη Γενική Διευθύνσει και 3 εκ των παρά τη Δ/νσει Περιφερείας Θεσ/νίκης και αντ’ αυτών συνιστώνται αντιστοίχως ισάριθμοι οργανικαί θέσεις Υποπροϊσταμένων Υπηρεσίας. 2.Η ισχύς της παρούσης άρχεται μετά είκοσιν ημέρας από της δημοσιεύσεώς της εις την Εφημερίδα της Κυβερνήσεως.

[Source: greek_legal_code_raptarchis | Tokens: 1162]